Diari Oficial de la Generalitat Valenciana


Sumari del DOGV 3871, del 06-11-2000 (2000/8322)

RESOLUCIO de 16 d'octubre de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Conselleria de Cultura, Educació i Ciència de la Generalitat Valenciana i l'Ajuntament de Xàtiva, per a la delegació de l'exercici de les activitats de manteniment, vigilància, conservació i gaudi públic del castell de Xàtiva i la seua ciutadella.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3871

Data del DOGV
:   06-11-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/8322


Data del document
:   16-10-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * Xàtiva
    * cooperació administrativa
    * arquitectura
    * patrimoni arquitectònic
    * administració local

RESOLUCIO de 16 d'octubre de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre la Conselleria de Cultura, Educació i Ciència de la Generalitat Valenciana i l'Ajuntament de Xàtiva, per a la delegació de l'exercici de les activitats de manteniment, vigilància, conservació i gaudi públic del castell de Xàtiva i la seua ciutadella. [2000/X8322]
  
Subscrit, després de la tramitació prèvia reglamentària, entre la Conselleria de Cultura, Educació i Ciència de la Generalitat Valenciana i l'Ajuntament de Xàtiva, el 19 de maig de 2000, un Conveni per a la delegació de l'exercici de les activitats de manteniment, vigilància, conservació i gaudi públic del castell de Xàtiva i la seua ciutadella, i en compliment del que estableix la clàusula dotzena del Conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0620/2000, i que figura com a annex d'aquesta resolució.
  
València, 16 d'octubre de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni entre la Conselleria de Cultura, Educació i Ciència de la Generalitat Valenciana i l'Ajuntament de Xàtiva, per a la delegació de l'exercici de les activitats de manteniment, vigilància, conservació i gaudi públic del castell de Xàtiva i la seua ciutadella.
  
València, 19 de maig de 2000
  
Reunits:
  
D'una banda, el senyor Manuel Tarancón Fandos, conseller de Cultura, Educació i Ciència de la Generalitat Valenciana, facultat per a aquest acte per acord del Govern Valencià de data 15 de desembre de 1999
  
I, d'una altra, el senyor Alfonso Rus Terol, alcalde-president de l'excel·lentíssim Ajuntament de Xàtiva, facultat per a aquest acte per acord del ple de data 17 de setembre de 1998, assistit del secretari de l'Ajuntament.
  
Ambdós actuen en raó del seu respectiu càrrec i en nom i representació de les institucions més amunt citades, reconeixent-se mútuament capacitat suficient. I, en virtut d'això,
  
Exposen:
  
Primer
  
Que l'article 46 de la Constitució Espanyola determina que els poders públics garantiran la conservació i promouran l'enriquiment del patrimoni històric, cultural i artístic dels pobles d'Espanya.
  
Segon
  
Que la Conselleria de Cultura, Educació i Ciència té atribuïdes les competències en matèria de patrimoni historicoartístic, i a la Direcció General de Promoció Cultural i Patrimoni Artístic d'aquesta Conselleria correspon exercir les funcions de protecció, conservació, estudi, defensa i restauració del patrimoni historicoartístic sotmés a la tutela d'aquesta Conselleria, així com la promoció del seu coneixement i la incorporació d'aquests béns a usos actius, respectuosos i adequats amb la seua naturalesa.
  
Tercer
  
Que amb el fi de complir millor aquestes funcions, la Generalitat Valenciana va adquirir el castell de Xàtiva i la seua ciutadella, que per Decret de 3 de juny de 1931 va ser declarat monument historicoartístic, hui bé d'interés cultural, en virtut del que s'ha establit en la disposició addicional primera de la Llei 16/1985, de 25 de juny, del Patrimoni Històric Espanyol i el disposició addicional primera 1 de la Llei 4/1998, d'11 de juny, del Patrimoni Cultural Valencià.
  
Quart
  
Que per a aprofundir en la millora del patrimoni historicoartístic de titularitat pública, la Generalitat Valenciana i l'Ajuntament de Xàtiva van subscriure el 22 de maig de 1991 un conveni sobre el patrimoni cultural xativí de titularitat pública, que ha sigut completat anualment mitjançant addendes que s'han unit com a annexos al conveni.
  
Cinqué
  
Que l'article 7 de la citada Llei del Patrimoni Històric Espanyol, en eixe moment aplicable, establia el deure dels Ajuntaments de cooperar amb els organismes competents per a l'execució d'aquesta llei i, en aquest sentit, l'Ajuntament de Xàtiva, amb dates 5 de gener i 15 de març de 1996, va plantejar diverses iniciatives relatives al monument mencionat, per a millorar la seua promoció i conservació, a fi d'afavorir el seu atractiu sociocultural, en relació amb els potencials visitants.
  
Sisé
  
Que la Conselleria de Cultura, Educació i Ciència, tenint en compte els problemes i dificultats que comporta la gestió de les activitats de manteniment, vigilància, conservació ordinària i gaudi públic del castell de Xàtiva i, sobretot, amb el fi d'afavorir la seua potenciació amb l'efecte multiplicador sociocultural, estima que l'exercici de les citades activitats per part de l'Ajuntament de Xàtiva milloraria l'eficàcia de la gestió pública i aconseguiria una major participació ciutadana, a l'empara d'allò que s'ha disposat en l'article 27 de la Llei 7/1985, de 2 d'abril, Reguladora de les Bases de Règim Local.
  
En conseqüència, amb el fi de formalitzar la delegació de l'exercici de les competències de gestió citades ha de subscriure's el corresponent conveni entre les administracions que hi intervenen, i per això les dues parts ho formalitzen d'acord amb les següents:
  
Clàusules
  
Primera. Objecte del conveni
  
L'objecte del present conveni és delegar per part de la Conselleria de Cultura, Educació i Ciència a l'Ajuntament de Xàtiva l'exercici de les activitats de manteniment, vigilància, conservació ordinària, promoció i difusió del coneixement sobre el castell de Xàtiva, així com la incorporació d'aquest a l'ús actiu, respectuós i adequat a la seua naturalesa; el que es porta a terme en el present acte.
  
Segona. Naturalesa i règim jurídic
  
La delegació de l'exercici de competències de gestió del castell de Xàtiva, que es realitza a favor de l'Ajuntament de Xàtiva mitjançant aquest conveni, no transfereix la titularitat d'aquell, que seguirà tenint la Generalitat Valenciana.
  
El conjunt format pel castell de Xàtiva, la seua ciutadella murallada i terrenys annexos que integren la totalitat de l'immoble, seguirà conservant la seua naturalesa jurídica de bé de domini públic, afectat a la Conselleria de Cultura, Educació i Ciència, i subjecte al règim jurídic dels béns d'interés cultural previst en la Llei 4/1998, d'11 de juny, del Patrimoni Cultural Valencià.
  
Aquesta Conselleria, a través dels òrgans competents, continuarà exercint els elements substantius de les competències que té atribuïdes sobre el Castell de Xàtiva, tant en matèria de patrimoni historicoartístic, com en la dels béns de domini públic afectats a aquella, sense perjuí de les activitats materials que per aquest conveni es deleguen a l'Ajuntament de Xàtiva.
  
De conformitat amb el que estableix l'article 27 de la Llei 7/1985, de 2 d'abril, Reguladora de les Bases de Règim Local, la citada Conselleria, com a òrgan que delega, podrà, per a dirigir i controlar l'exercici dels serveis delegats, emanar instruccions tècniques de caràcter general i demanar, en qualsevol moment, informació sobre la gestió municipal, així com enviar comissionats i formular els requeriments pertinents per a l'esmena de les deficiències detectades. Així mateix, en cas d'incompliment de les directrius, denegació de les informacions sol·licitades o inobservança dels requeriments formulats, la Conselleria de Cultura, Educació i Ciència podrà revocar la delegació o executar per si mateixa la competència delegada en substitució del municipi.
  
Tercera. Obligacions de la Conselleria de Cultura, Educació i Ciència
  
Per a permetre l'exercici efectiu de la present delegació de competències de gestió, la Conselleria de Cultura, Educació i Ciència s'obliga a:
  
1. Autoritzar l'ocupació per l'Ajuntament de Xàtiva de l'immoble format pel castell i la seua ciutadella murallada, de conformitat amb allò que s'ha disposat en l'article 73 de la Llei de Patrimoni de la Generalitat Valenciana, sense que aquesta autorització implique transferència de la titularitat ni de les competències tutelars de la Generalitat Valenciana sobre ell.
  
Les característiques i límits de l'immoble són:
  
- Tot el conjunt historicoartístic (castell amb les seues torrasses, capella gòtica, muralla, etc.) que està integrat per una parcel·la gran i tres de xicotetes, amb una superfície total de 400.000 m².
  
- Límits: nord, amb Plaça o Porta de Sant Jordi, carrer de les ànimes, carrer de les Santes, finca de Frederic Martínez, José Pérez Lagardera, Lloma de Bellveret, ermita de Sant Josep i finca Mont-sant; est, terra d'hereus de Rosa Diego, i en part mitjançant assagador de la comunitat de veïns, i de José Mª. Maravall; sud, la finca matriu de la qual es troba delimitada per 21 fites i el tàlveg; i per l'oest, la finca matriu.
  
2. Efectuar el seguiment del conveni i resoldre sobre les propostes que formule l'Ajuntament de Xàtiva.
  
Quarta. Obligacions de l'Ajuntament de Xàtiva
  
En l'exercici de les activitats materials delegades, l'Ajuntament assumeix les següents obligacions:
  
1. Fer-se càrrec de totes les despeses corrents de funcionament i conservació ordinària de l'immoble.
  
2. Permetre el lliure accés del personal de la Conselleria de Cultura, Educació i Ciència, degudament acreditat, així com de les persones o grups autoritzats per aquella.
  
3. Aportar a la Conselleria de Cultura, Educació i Ciència la informació o la documentació que li siga sol·licitada.
  
4. Difondre i promoure la imatge del castell i el seu contingut.
  
5. Subrogar-se en la relació laboral del personal dependent de la Generalitat Valenciana que actualment presta serveis a la instal·lació, amb respecte de tots els seus drets adquirits, des del primer dia del mes següent al de la data de l'entrada en vigor del present conveni.
  
6. Netejar i desbrossar les vessants del recinte i terrenys annexos a aquest.
  
7. Il·luminar interiorment i exteriorment el castell, així com encarregar-se del seu manteniment.
  
8. Conservar i mantenir del conjunt immobiliari, sota la supervisió de la Direcció General de Promoció Cultural i Patrimoni Artístic.
  
9. Mantenir obert el recinte i permetre les visites del públic, en els dies, les hores i amb el règim que acorde la Conselleria de Cultura, Educació i Ciència, així com vigilar i controlar l'accés.
  
10. Contractar amb càrrec al seu pressupost el personal necessari per al compliment de la present delegació.
  
11. Col·laborar amb la Direcció General de Promoció Cultural i Patrimoni Artístic en les excavacions arqueològiques i la resta d'activitats d'estudi, investigació i conservació.
  
12. Permetre l'accés i les activitats d'estudi i investigació a especialistes i científics autoritzats per la Conselleria de Cultura, Educació i Ciència en les condicions que aquesta determine.
  
13. Tornar el complex immobiliari en les condicions rebudes, si bé les millores quedaran a favor de la Conselleria de Cultura, Educació i Ciència. si es produeixen deterioracions importants, distintes del mer pas del temps, de les causes de força major o del cas fortuït, la Conselleria de Cultura, Educació i Ciència es reserva el dret a ser indemnitzada.
  
14. Col·laborar amb la Conselleria de Cultura, Educació i Ciència en els programes d'actuació en el conjunt immobiliari, aprovats per aquesta.
  
15. Instal·lar l'entrada situada a la carretera d'accés al castell i a la porta principal d'aquest, sengles cartells retolats amb l'escut de la Generalitat Valenciana i l'anagrama d'aquesta i de la Conselleria de Cultura, Educació i Ciència, ajustats a les normes d'identitat corporativa vigents.
  
En els cartells figurarà, a més a més, la llegenda «Castell de Xàtiva. Bé d'interés cultural, declarat per Decret de 3 de juny de 1931. Gestió delegada a l'Excm. Ajuntament de Xàtiva». Igualment podrà figurar l'escut d'aquest. Al final s'indicaran els dies i les hores de visita pública que haja determinat la Conselleria. Els cartells seran de la grandària i les característiques aprovades per la Direcció General Promoció Cultural i Patrimoni Artístic.
  
16. En tots els cartells, llibres, fullets i impresos en general, que edite l'Ajuntament relatius al castell, s'inclourà sempre en lloc destacat el logotip i anagrama «Generalitat Valenciana-Conselleria de Cultura, Educació i Ciència». Així mateix, en qualsevol intervenció, actuació o activitat que es realitze al castell i la seua ciutadella, es col·locarà en lloc visible un cartell indicador amb els dits logotip i anagrama.
  
Cinquena. Necessitat d'autorització prèvia
  
Qualsevol actuació que afecte el castell i la seua ciutadella, incloent la incorporació de qualsevol activitat o instal·lació que afecte aquest immoble, o bé a qualsevol part del que s'ha construït, fins i tot el tractament del terreny adscrit a aquest, haurà de comptar amb la preceptiva autorització prèvia de la Direcció General de Promoció Cultural i Patrimoni Artístic, de conformitat amb allò que s'ha previst en la Llei 4/1998, d'11 de juny, del Patrimoni Cultural Valencià.
  
L'Ajuntament de Xàtiva, amb aquesta autorització prèvia, que podrà ser genèrica per a activitats homogènies, podrà realitzar aquelles que siguen adequades i respectuoses amb la naturalesa i caràcter del castell (com ara concerts, teatre, conferències, exposicions, etc.).
  
Sisena. Finançament de les activitats encomanades
  
Les activitats materials objecte d'aquesta delegació de gestió seran finançades per l'Ajuntament de Xàtiva, amb càrrec al seu pressupost i sense perjuí de les ajudes o subvencions que puga obtenir, tant d'entitats públiques o privades, com de particulars.
  
L'Ajuntament de Xàtiva consignarà anualment en el seu pressupost les quantitats necessàries per a atendre el finançament de les activitats delegades.
  
Amb el fi de contribuir al finançament de les despeses de les activitats delegades, l'Ajuntament de Xàtiva podrà establir i percebre preu per l'entrada de visitants al recinte del castell, després de l'autorització de la Direcció General de Patrimoni Artístic.
  
Igualment, dit Ajuntament podrà percebre els beneficis que obtinga de la producció agrícola dels terrenys annexos al recinte del Castell.
  
Així mateix, l'Ajuntament de Xàtiva, després de rebre l'autorització de la Direcció General de Promoció Cultural i Patrimoni Artístic, podrà prestar, per si o mitjançant les oportunes concessions administratives, serveis complementaris que impliquen una millora en l'execució de les activitats delegades o consistisquen en un millor servei al públic usuari. Per aquests serveis o activitats l'Ajuntament podrà ingressar els beneficis comercials que es produïsquen o, en el seu cas, percebre el cànon corresponent a la concessió.
  
Setena. Comissió mixta
  
La Generalitat Valenciana, a través de la Conselleria de Cultura, Educació i Ciència, i l'Ajuntament de Xàtiva, creen una comissió mixta formada per tres membres de cada institució, per al seguiment del present conveni i per a l'emissió d'informes i elevació de propostes.
  
La comissió mixta estarà integrada, per part de la Generalitat Valenciana, pel titular de la direcció general competent en matèria de patrimoni historicoartístic, pel cap de la unitat administrativa que tinga assignades les funcions sobre béns arquitectònics d'interés cultural i per un tècnic designat per aquesta Direcció General. I per part de l'Ajuntament de Xàtiva, formaran part de la comissió el seu alcalde-president, el regidor de Cultura i un tècnic designat per l'Alcaldia. Els titulars de la comissió seran substituïts, quan no puguen assistir a les sessions o en casos d'absència, vacant o malaltia, pels qui designen els òrgans competents de cada entitat, d'entre els càrrecs o funcionaris respectius.
  
Així mateix, formaran part d'aquesta comissió, amb veu i sense vot, l'arquitecte conservador del castell de Xàtiva i el secretari de l'Ajuntament, qui exercirà les funcions pròpies de la secretaria de la comissió.
  
Huitena. Termini de vigència del conveni
  
El conveni tindrà una duració de 10 anys des de la seua entrada en vigor i quedarà prorrogat tàcitament per períodes anuals, si no és denunciat per alguna de les parts amb tres mesos, almenys, d'antelació.
  
En qualsevol cas, la duració total del conveni, incloses les pròrrogues, no excedirà de 50 anys.
  
Novena. Interpretació del conveni i normes supletòries
  
És competent en via administrativa, per a la interpretació del conveni, la Conselleria de Cultura, Educació i Ciència, després de l'audiència a l'Ajuntament de Xàtiva.
  
En tot el no previst en el present conveni s'estarà a allò que s'ha disposat en la Llei 3/1986, de 24 d'octubre, de Patrimoni de la Generalitat Valenciana, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la Llei 7/1985, de 2 d'abril, Reguladora de les Bases de Règim Local, i en la resta de normativa concordant.
  
Deu. Incompliment de les clàusules del conveni
  
L'incompliment d'allò que s'ha previst en aquest conveni per qualsevol de les parts, podrà determinar la rescissió del mateix, prèvia instrucció de l'oportú expedient i sense perjuí de les mesures cautelars que s'acorden conforme a l'ordenament jurídic.
  
Onze. Extinció del conveni anterior i les seues addendes
  
A l'entrada en vigor d'aquest conveni, es dóna per finalitzat el conveni marc subscrit el 22 de maig de 1991 entre la Generalitat Valenciana i l'Ajuntament de Xàtiva, sobre patrimoni cultural xativí de titularitat pública, així com les addendes subscrites en desenvolupament d'aquest, exclusivament a la part que afecta el castell de Xàtiva.
  
Dotze. Entrada en vigor del present conveni
  
Aquest conveni entrarà en vigor l'endemà de la seua publicació en el Diari Oficial de la Generalitat Valenciana.
  
I, en prova de conformitat, ambdues parts subscriuen el present conveni, per quadruplicat exemplar, al lloc i en la data dalt indicats.
  
El conseller de Cultura, Educació i Ciència,
  
Manuel tarancón fandos
  
L'alcalde president de l'Ajuntament de Xàtiva,